Source: https://e-justice.europa.eu/content_ordinary_courts-18-cz-mt.do?idTaxonomy=18&idCountry=cz&plang=mt&init=true&member=1&removebanner=true
Timestamp: 2019-06-26 15:27:04+00:00

Document:
Qrati ordinarji - Repubblika Ċeka
Is-sistema tal-qrati fir-Repubblika Ċeka tikkonsisti fi 89 qorti distrettwali, tmien qrati reġjonali, u l-Qorti Suprema.
Qrati Ġenerali - Daħla
Ġurisdizzjoni f’kawżi ċivili
Il-kawżi ċivili jiġu indirizzati mill-qrati distrettwali, il-qrati reġjonali, il-qrati superjuri u l-Qorti Suprema tar-Repubblika Ċeka.
Qrati Ġenerali
Il-qrati distrettwali jisimgħu u jiġġudikaw tilwim u kwistjonijiet legali oħra f’kawżi ċivili, dwar l-impjiegi, il-familja u dawk kummerċjali kull fejn l-ebda qorti oħra ma jkollha ġurisdizzjoni materjali fuqhom skont il-liġi.
Kawżi oħra li ma jaqgħux fil-kamp ta’ applikazzjoni tal-liġi privata (pereżempju dawk li jikkonċernaw il-ħatra jew is-sensja tal-arbitri, ir-revoka ta’ sentenza tal-arbitraġġ, eċċ) jinstemgħu u jiġu ġġudikati mill-qrati distrettwali fil-proċedimenti ċivili, jekk il-liġi tippreskrivi hekk.
Il-kawżi li jaqgħu taħt il-ġurisdizzjoni ta’ qorti distrettwali normalment jiġu ġġudikati minn imħallef uniku li jippresjedi waħdu.
Il-kawżi dwar l-impjiegi u kawżi oħra speċifikati mil-liġi jinstemgħu minn bord li jkun jinkludi mħallef u żewġ persuni mhux esperti.
Il-qrati reġjonali jaġixxu bħala qrati tal-prim'istanza fil-kawżi u t-tilwim definiti fl-Artikolu 9(2) u u l-Artikolu 9a tal-Kodiċi tal-Proċedura Ċivili.
Il-kawżi mressqa quddiem qorti reġjonali li taġixxi bħala l-qorti tal-prim'istanza jinstemgħu u jiġu ġġudikati minn imħallef uniku li jippresjedi waħdu; fejn ikun preskritt mil-liġi, il-kawżi fil-qrati tal-prim'istanza jinstemgħu u jiġu ġġudikati minn bord li jinkludi mħallef li jippresjedi u żewġ imħallfin oħra.
Il-Qorti Suprema taġixxi bħala qorti tal-prim'istanza skont it-Taqsima 67 tal-Att Nru 97/1963 (l-Att dwar il-Liġi Internazzjonali Privata u Proċedurali); skont it-termini u l-kundizzjonijiet ta’ dak l-Att, il-Qorti Suprema tirrikonoxxi s-sentenzi maħruġa mill-qrati barranin.
Il-Qorti Suprema twettaq is-seduti f'bordijiet jew Bordijiet Ewlenin.
Meta kawża tinstema’ minn qorti distrettwali fil-prim'istanza, il-qorti tal-appell (il-qorti tat-tieni istanza) hija qorti reġjonali.
Meta kawża tistema’ minn qorti reġjonali fil-prim'istanza, il-qorti tal-appell tkun qorti superjuri.
Il-qrati superjuri jwettqu s-seduti f’bordijiet li jinkludu mħallef li jippresjedi u żewġ imħallfin oħra, sakemm ma jkunx hemm liġi speċjali li tipprevedi mod ieħor.
Bażi ta' dejta legali
L-atti leġiżlattivi maħruġa mir-Repubblika Ċeka huma disponibbli (biċ-Ċek biss) fil-websajt uffiċjali tal-gvern Portál vlády ÈR.
Il-bażi ta’ dejta legali tista’ tiġi kkonsultata bla ħlas?
Iva. Din il-websajt hija l-uniku post li jipprovdi t-testi tal-atti leġiżlattivi bla ħlas.
Ġurisdizzjoni f’kawżi kriminali
Il-kawżi kriminali jiġu indirizzati mill-qrati distrettwali, il-qrati reġjonali, il-qrati superjuri u l-Qorti Suprema tar-Repubblika Ċeka.
Sakemm l-Att Nru 141/1961 dwar proċessi kriminali ma jipprevedix mod ieħor, il-proċedimenti fil-prim'istanza jitwettqu minn qorti distrettwali.
Il-qrati distrettwali jiġġudikaw il-kawżi li huma speċifikati f'atti ġuridiċi li jikkonċernaw proċedimenti li jsiru fi qrati li jwettqu s-seduta bħala bord; kawżi oħra jistemgħu minn imħallef uniku li jippresjedi waħdu. Il-bordijiet tal-qrati distrettwali jinkludu mħallef li jippresjedi u żewġ imħallfin assoċjati. "Imħallef waħdu li jippresjedi waħdu” tfisser imħallef jew imħallef li jippresjedi. L-imħallfin biss jistgħu jaġixxu bħala mħallfin li jippresjedu.
Il-proċedimenti tal-prim'istanza f’kawżi kriminali jitwettqu mill-qrati reġjonali jekk il-piena preskritta legalment għar-reati involuti tkun mill-inqas ħames snin ħabs, jew jekk tkun tista’ tiġi imposta piena speċjali. Il-proċedimenti fir-rigward tar-reati kriminali speċifikati fl-Artikolu 17(1) tal-Att dwar il-Proċessi Kriminali jitwettqu fil-prim'istanza minn qorti reġjonali anke meta t-terminu minimu ta’ ħabs ikun aktar baxx.
Il-qrati reġjonali jwettqu s-seduta f’bordijiet. L-imħallfin uniċi li jippresjedu weħidhom jiġġudikaw il-kawżi speċifikati fl-atti ġuridiċi rilevanti li jikkonċernaw il-proċedimenti tal-qrati.
Il-bordijiet tal-qrati reġjonali jinkludu:
a) imħallef li jippresjedi u żewġ imħallfin assoċjati, meta l-bord ikun qed jaġixxi bħala qorti tal-prim'istanza f’kawża kriminali;
b) imħallef li jippresjedi u żewġ imħallfin f’kawżi oħra.
"Imħallef waħdu li jippresjedi waħdu” tfisser imħallef jew imħallef li jippresjedi. L-imħallfin biss jistgħu jaġixxu bħala mħallfin li jippresjedu.
L-appelli kontra s-sentenzi tal-qrati distrettwali jinstemgħu minn qorti reġjonali superjuri. L-appelli kontra sentenzi maħruġa minn qorti reġjonali li taġixxi bħala qorti ġenerali jinstemgħu minn qorti superjuri.
Qorti superjuri twettaq is-seduti f’bordijiet li jinkludu mħallef li jippresjedi u żewġ imħallfin oħra, sakemm ma jkunx hemm liġi speċjali li tipprevedi mod ieħor.
Ġurisdizzjoni f’kawżi amministrattivi
Ir-rwol tal-ġustizzja amministrattiva huwa li tipproteġi d-drittijiet pubbliċi soġġettivi tal-persuni fiżiċi u ġuridiċi.
Dan ir-rwol jitwettaq mill-qrati amministrattivi. Dawn huma awli speċjalizzati fi ħdan is-sistema tal-qrati reġjonali u jaġixxu bħala qrati amministrattivi ġenerali.
Il-qrati amministrattivi huma magħmula mill-imħallef li jippresjedi, id-deputati mħallfin li jippresjedu u mħallfin oħra. Il-kawżi individwali jinstemgħu minn bordijiet magħmula minn tliet imħallfin.
Il-qrati amministrattivi jindirizzaw:
a) l-ilmenti kontra deċiżjonijiet maħruġa fil-qasam tal-amministrazzjoni pubblika minn awtorità amministrattiva, jiġifieri minn awtorità eżekuttiva, l-awtorità ta’ entità ġeografika awtoregolatorja, persuna fiżika jew ġuridika jew xi awtorità oħra li tkun mitluba biex tiddetermina d-drittijiet u l-obbligi tal-persuni fiżiċi u ġuridiċi fil-qasam tal-amministrazzjoni pubblika;
b) il-protezzjoni kontra n-nuqqas li taġixxi awtorità amministrattiva;
c) il-protezzjoni jekk ikun hemm azzjoni illegali minn awtorità amministrattiva;
d) l-ilmenti li jikkonċernaw il-ġurisdizzjoni;
e) il-kawżi li jikkonċernaw l-elezzjonijiet u r-referenda lokali/reġjonali;
f) il-kawżi li jinvolvu partijiet u movimenti politiċi;
g) ir-revoka sħiħa jew parzjali ta’ miżuri ġenerali minħabba l-illegalità tagħhom;
h) il-kawżi li jikkonċernaw ir-responsabbiltà dixxiplinarja tal-imħallfin, l-uffiċjali tal-qrati, il-prosekuturi pubbliċi u l-marixxalli tal-qorti, u
i) il-kawżi relatati ma’ ċerti regoli li jirregolaw il-professjonijiet.
Il-Qorti Amministrattiva Suprema hija l-qorti amministrattiva tal-aħħar istanza u tinkludi l-imħallef li jippresjedi l-Qorti Amministrattiva Suprema, id-dputati mħallfin li jippresjedu u l-imħallfin. Il-kawżi individwali normalement jinstemgħu minn bord magħmul minn tliet imħallfin.
Minbarra li tisma’ l-appelli, il-Qorti Amministrattiva Suprema tisma’ kawżi dwar ix-xoljiment ta' partijiet politiċi jew movimenti politiċi, dwar is-sospensjoni jew il-bidu mill-ġdid tal-attivitajiet tagħhom, dwar l-ilmenti li jikkonċernaw il-ġurisdizzjoni u dwar ir-revoka sħiħa jew parzjali ta' miżuri li għandhom natura ġenerali. Ġurisdizzjoni materjali ulterjuri tiġi assenjata lill-Qorti Amministrattiva Suprema permezz ta’ liġijiet speċjali.
Aktar dettalji jistgħu jinsabu fil-websajt li ġejja : Evropský soudní atlas ve vìcech obèanských – Soustava soudù v Èeské republice [Atlas Ewropew tal-Qrati għall-kawżi ċivili - Sistema tal-Qrati fir-Repubblika Ċeka].
Aktar informazzjoni tista’ tinkiseb fil-websajt li ġejja: Nejvyšší správní soud [Qorti Amministrattiva Suprema].
Referenzi relatati
Organizzazzjoni tas-sistema tal-Qrati
L-aħħar aġġornament: 15/03/2013

References: qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 
 qorti 

Qorti